
A Phyllostachys nemzetség fenológiai vizsgálata

Célom az volt, hogy a Szent István Egyetem Botanikus Kertben növő Phyllostachysokat (összesen 34 taxont) vizsgálva képet kapjak a hazai viszonyok között nevelt bambuszok kihajtásának idejéről, valamint a lombcsere menetéről. Továbbá vizsgáltam a levélhüvelyek hosszát, és hogy hány új levél hajtott ki belőlük.
Hogy könnyebben összehasonlíthassam a taxonokat, két csoportra bontottam őket hidegtűrésük szempontjából: hidegtűrőkre (-25ºC-tól -20ºC-ig fagytűrők) és kevésbé hidegtűrőkre (-20ºC-ig fagytűrők). A levélrügyek 2013-ban az elhúzódó fagyok miatt a tavalyi mérésekhez képest egy hónapot késtek, de a fejlődésük üteme megmaradt. Taxononként változó volt a két év minimum és maximum levélhüvely növekedése, de a hidegtűrők 2013-ban átlagosan hosszabb levélhüvelyeket produkáltak, míg a kevésbé hidegtűrőek rövidebbet, mint 2012-ben.
Mindegyik esetben az utolsó méréskor már legalább egy, a legtöbb esetben két vagy három levél is kifejlődött. Minden taxon esetében jellemző volt, hogy minél hosszabbak voltak a levélhüvelyek, annál több levél jelent meg.
A lombcsere során bebizonyosodott, hogy nem történik lekopaszodás: már megkezdődtek az új levelek kihajtása, miközben az elszáradó levelektől heteken keresztül szabadultak meg a növények.
Az új szárak megjelenésének megfigyelésekor 2012-ben az első hajtásokra április 23-i vizsgálatom során bukkantam rá, míg 2013-ban az április 24-ei héten. Látszódik, hogy a levelekkel ellentétben a hajtások nem késtek semmit. Tapasztaltam továbbá, hogy a második évben a taxonok jóval nagyobb hozamban produkálták új hajtásaikat. Jellemző volt továbbá, hogy azoknál a taxonoknál, amelyek a legtöbb szár rügyet hozták, hogy a később fejlődő rügyeik elpusztultak, és csak a korábban kihajtóak fejlődtek szárrá.
Összegezve, a vizsgált 34 taxon közül csak néhány mutatott túlzott fagykárt, tehát nagy részük sikeresen telepíthető lenne hazánkban is, elsősorban, mint dísznövény.



